49. schôdza NR SR - 16.deň - A. dopoludnia
Dátum: 2026-05-07
Poslanec: Horecký, Ján (KDH)
Druh vystúpenia: Vystúpenie

Za slovo. Vážené kolegyne, dámy a páni, predkladáme návrh zákona, ktorý je iniciatívnym návrhom a odstraňuje príjmový strop na odvodovo odpočítateľnú položku pri pracovných zmluvách, dohodách o vykonaní práce, dohodách o pracovnej činnosti a dohodách o brigádnickej práci, zdôrazňujem iba študentov denného štúdia. Zároveň oslobodzuje aj zamestnávateľov od platby odvodov za tieto fyzické osoby. Ide o to, že študenti denného štúdia na Slovensku, či už na stredných alebo vysokých školách alebo podobných formách štúdia, sú poistencami štátu a štát za nich tieto príslušné odvody do Sociálnej poisťovne i tak odvádza. Je všeobecne známe a dokazujú to dlhodobo štatistiky zo všetkých relevantných organizácií, že medzi najťažšie zamestnateľných ľudí patria čerství absolventi, ktorí nemajú prax. Ďalej je známe, že atraktivita štúdia, práce a života na Slovensku pre mladých ľudí prudko klesá. Ako som už spomenul v úvodnom slove, naši mladí odchádzajú v štyrikrát väčšom počte, než je priemer Európskej únie, do zahraničia a polovica z nich sa nemieni vrátiť. Podľa prieskumu na 20 000 respondentochn, mladých ľuďoch. To sú naozaj desivé čísla. Preto treba robiť všetko preto, aby mladí ľudia, ktorí majú potenciál naozaj posunúť Slovensko k hospodárstvu s vyššou pridanou hodnotou, k vyššej životnej úrovni, ktorí môžu prispieť tým, aby rozhýbali slovenskú ekonomiku a nie zahraničné ekonomiky, ktorým to síce prajeme, ale nie na úkor Slovenska. Tak práve týchto mladých ľudí musíme udržať, teda respektíve ponúknuť im, ponúknuť im atraktívne príležitosti. Mnohí z nich jednoducho musia alebo chcú pracovať popri svojom dennom štúdiu. Uvediem z mnohých len jeden konkrétny príklad. Nedávno boli v školských zákonoch prijaté zmeny, medzi ktoré patrí aj zavedenie novej kategórie zamestnanca – pedagogický zamestnanec kandidát. Čo to znamená? Že študent, poslucháč vysokej školy, ktorý sa pripravuje na učiteľské povolanie a je bakalárom, to znamená skončil prvé tri roky štúdia pedagogického smeru, tak môže podľa tohto, podľa novely školského zákona, začať pracovať na škole alebo školskom zariadení samostatne. Môže teda byť učiteľom na čiastočný až plný úväzok, môže pracovať na škole s deťmi, akoby bol plne kvalifikovaný. Toto je, priatelia, kolegovia, znúdzecnosť. Na školách, a to je situácia, ktorej mimoriadne dobre rozumiem, môžem povedať, na školách je dnes veľmi ťažké zohnať kvalifikovaných ľudí. Chýbajú nám stovky kvalifikovaných učiteľov. Ľudia strácajú záujem o toto rozhodujúce, strategicky rozhodujúce povolanie na Slovensku. Pretože my nemáme jednoducho iný zdroj pokroku, iný zdroj, ako skvalitniť služby, život, hospodárstvo, všetko, čo len, kam sa len pozriete, tak robia ľudia. Či už je to štátna správa alebo sú to zamestnanci, či v súkromnej, štátnej sfére, verejnej sfére, stále sú to ľudia, od ktorých závisí kvalita produktu, efektivita práce. A tí ľudia nerastú v lese, ale doma, v rodinách a v školách. Nuž, á. Preto prišla takáto znúdzecnosť, také povedal by som polozúfalstvo, že sa pedagogický zamestnanec kandidát ustanovil ako niekto, kto síce ešte nie je doštudovaný, má len bakalára, ale už môže samostatne učiť. Ale za akých podmienok? Viete, čo to znamená pre školu? Pre školu to znamená, že tomuto človeku sa musíte venovať viacej ako inému zamestnancovi s plnou kvalifikáciou, ktorý má o dva rozhodujúce roky viacej a i ten musí byť predmetom uvádzajúceho vzdelávania, teda adaptačného vzdelávania a má prideleného uvádzajúceho učiteľa. Tak mladý bakalár, často len pár rokov starší od tvojich stredoškolských žiakov, určite bude vyžadovať pomoc a podporu zo strany kolegýň a kolegov na škole. Ale táto nadpráca, ktorá sanuje podmienky v štáte a reaguje na nedostatok kvalifikovaných učiteľov, niečo predsa stojí. Je dôležité tých ľudí, ľudí, ktorí budú vykonávať túto nadprácu a robiť patronát nad takýmto pedagogickým zamestnancom kandidátom, treba odmeniť. Ale na to zmeny v zákone doposiaľ nemysleli. Ak však zamestnávateľ, teda škola, nebude musieť platiť odvody do Sociálnej poisťovne za zamestnanca kandidáta, pedagogického zamestnanca kandidáta, tak sa predsa len vytvára nejaká finančná rezerva, lebo takýto zamestnanec bude lacnejší, či už bude robiť na dohodu alebo na pracovnú zmluvu na čiastočný úväzok, stále bude lacnejší, ako by ho museli zaplatiť vrátane odvodov. Keďže je známe, že naše odvodovo… Vytvára nejakú finančnú rezervu, lebo takýto zamestnanec bude lacnejší, či už bude robiť na dohodu alebo na pracovnú zmluvu na čiastočný úväzok, stále bude lacnejší, ako by ho museli zaplatiť vrátane odvodov, keďže je známe, že naše odvodovo-daňové zaťaženie je vyššie ako v iných krajinách. Takže sa zvyšuje atraktivita zamestnávania študentov, príťažlivosť pre zamestnancov, a to sa netýka len škôl, ale všetkých ostatných potenciálnych zamestnávateľov v štátnej, verejnej a súkromnej sfére tak, aby dali šancu a prívetivé, príťažlivé podmienky pre mladých ľudí, ktorí sa chcú a rozhodnú študovať a pracovať na Slovensku, aby si mohli takýmto spôsobom pomôcť pri svojom štúdiu a zároveň získať nevyhnutnú prax. Už bolo spomenuté, že od roku 2015, odkedy bol ten odvodový strop stanovený na 200 € na mesiac, tak minimálna mzda sa zvýšila takmer o 100 % a priemerné mzdy stúpli o 80 %. Čiže tá odpočítateľná položka jednoducho už aj matematicky proporcionálne zaostáva. Je jasné, že Sociálna poisťovňa, ak by sme zúžili ten efekt odstránenia stropu pre odvod do Sociálnej poisťovne, respektíve ho nahradili plnou sumou, tak príde o nejaké príjmy z týchto odvodov študentov, ale na druhej strane je celkom seriózny predpoklad, že sa zvýši počet takto zamestnaných študentov, sa zvýši záujem o prácu týchto študentov, čo znovu prinesie zisk našej krajine, taktiež v ekonomike, v daniach, v iných benefitoch, v produktoch, ktoré budú títo študenti zamestnaní robiť, produkovať. Samozrejme, že hovoríme stále o tom, iba o študentoch denného štúdia, ktorí musia vykonávať túto prácu osobne, a nie, aby sme tak zamedzili špekulatívnym únikom z týchto odvodov pre niekoho, kto nie je denným študentom a nevykonáva túto prácu za zvýhodnených podmienok podľa tohto návrhu zákona. Takže predpokladáme pozitívny vplyv na podnikateľské prostredie, na atraktivitu štúdia, práce a napokon života na Slovensku, na udržanie mladých ľudí, na nadobudnutie potrebnej praxe, zručnosti. Dnes už málokto si môže dovoliť študovať oddelene od výkonu praktických zručností nejakých, či už brigád alebo dohody o činnosti, alebo zamestnania na čiastočný úväzok. A nie je to vždy tak, že ten študent to robí iba z pritlačených hmotnou núdzou, že to robí preto, aby mal na internát a na obživu, hoci tieto prípady sú časté. Veľmi často, a snažíme sa o to aj týmto návrhom zákona, dochádza k tomu, že študenti už počas štúdia sa snažia pracovať, je to v ich najlepšom záujme v oblasti, ktoré študujú, ktorým sa chcú venovať. Je to absolútne typické napríklad pre špecialistov v oblasti informačných technológií, programátorov, analytikov, ale v tomto prípade, ako som opísal, aj pedagogických zamestnancov, učiteľov, vychovávateľov a podobne, sociálnych pracovníkov, ktorých máme taký nedostatok a ktorých tiež potrebujeme získavať, aby nám neutekali do zahraničia, kde sa starajú o starých chorých a o našich sa potom nemá kto starať. Čiže apelujem na kolegov a kolegyne v tejto snemovni, aby ste sa venovali tomuto návrhu zákona, pokiaľ možno ho podporili, vzhľadom na to, že prinesie veľmi dôležitý impulz, ktorý síce nezmení, nevyrieši ten trend nejak zázračne jednorazovo odchodu exodu našich mladých, ale predsa je to impulz správnym smerom, ktorým vyjadrujeme záujem a podporu od týchto mladých talentovaných ľudí, aby pracovali a žili na Slovensku a taktiež študovali. Ďakujem za vašu pozornosť, pán predsedajúci. Skončil som. Ďakujem. Ďalšie vystúpenie štyri faktické.